— Сапраўды, у нас час ад часу назіраюцца дзіўныя ваганні спажывецкага попыту з мэтай надзейна ўкласці грошы. Пра аўтамабільную ліхаманку мы ўжо гаварылі. А памятаеце, раней амаль штотыдзень раслі цэны на кватэры, потым узняўся попыт на зямельныя ўчасткі. А быў момант, калі адразу, як гаворыцца, у адны рукі, куплялася некалькі тэлевізараў, халадзільнікаў, пральных машын. Чаму так атрымоўваецца? У беларусаў пакуль няма шырокіх магчымасцяў дыверсіфікаваць свае грашовыя ўкладанні. У нас сапраўдны акцыянерны капітал толькі фарміруецца. Людзі не могуць набываць акцыі вядомых і прыбытковых прадпрыемстваў. Хаця пераважная большасць айчынных прадпрыемстваў мае патрэбу ў дадатковым фінансаванні, цвёрдай валюце. Вось яны ўнутраныя фінансавыя рэзервы для прыцягнення сродкаў насельніцтва ў рэалізацыю знакавых вытворчых праектаў, у тым ліку і па імпартазамяшчэнні.